ทิพยฯกำไร391ล้าน เก็บเบี้ยเสี่ยงภัยเพิ่ม
ทิพยประกันภัยกำไรเพิ่มสวนเศรษฐกิจ ด้านไทยวิวัฒน์กำไรวูบ 64 ล้าน
19 ส.ค. 2558

ทิพยประกันภัยกำไรเพิ่มสวนเศรษฐกิจ ด้านไทยวิวัฒน์กำไรวูบ 64 ล้าน
นายสมพร  สืบถวิลกุล กรรมการผู้จัดการใหญ่ บริษัท ทิพยประกันภัย เปิดเผยว่า ไตรมาส 2 ปีนี้มีกำไรสุทธิ 391 ล้านบาท เพิ่มขึ้น 110 ล้านบาท จากงวดเดียวกันของปีก่อน ทำให้ครึ่งปีแรกมีกำไรสุทธิ 788 ล้านบาท เพิ่มขึ้น 107 ล้านบาท เนื่องจากปรับเปลี่ยนการรับประกันภัยและการจัดเก็บเบี้ยประกันภัยรับเสี่ยงภัยไว้เอง ทำให้รายได้สุทธิเพิ่มขึ้น ขณะที่ค่าใช้จ่ายในการรับประกันภัยอื่นลดลง
ทั้งนี้ บริษัทมีกำไรจากการรับประกันภัยในไตรมาส 2 ที่ 307 ล้านบาท เพิ่มขึ้น 146 ล้านบาท หรือ 91% ส่วนงวดครึ่งปีแรกมีกำไรจากการรับประกันภัย  624 ล้านบาท เพิ่มขึ้น 130 ล้านบาท หรือ 26%
ด้าน นายจีรพันธ์  อัศวะธนกุล กรรมการผู้อำนวยการ บริษัท ประกันภัยไทยวิวัฒน์  กล่าวว่า ไตรมาส 2 มีกำไรสุทธิ 7.6 ล้านบาท ลดลง 64.2 ล้านบาท และครึ่งปีแรกที่ผ่านมามีกำไรสุทธิ 48 ล้านบาท ลดลง 39 ล้านบาท สาเหตุสำคัญที่ทำให้ผลการดำเนินงานเปลี่ยนแปลงเกิน 20% คือรายได้จากการรับประกันภัยลดลง 13 ล้านบาท หรือ 2% ขณะที่มีรายจ่ายรวมเพิ่มขึ้น 29 ล้านบาท หรือ 4%  เกิดผลขาดทุนจากการรับประกันภัย 18 ล้านบาท